CELEX: 42018X1857
Language: sk
Date: 2018-11-28 00:00:00
Title: Predpis Európskej hospodárskej komisie Organizácie Spojených národov (EHK OSN) č. 39 – Jednotné ustanovenia pre typové schvaľovanie vozidiel z hľadiska rýchlomera a zariadenia na počítanie kilometrov vrátane ich montáže [2018/1857]

28.11.2018   
               
               
                  SK
               
               
                  Úradný vestník Európskej únie
               
               
                  L 302/106
               
            
         Právny účinok podľa medzinárodného práva verejného majú iba originálne texty EHK OSN. Status tohto predpisu a dátum nadobudnutia jeho platnosti je potrebné overiť v poslednom znení dokumentu EHK OSN o statuse TRANS/WP.29/343, ktorý je k dispozícii na internetovej stránke:
         http://www.unece.org/trans/main/wp29/wp29wgs/wp29gen/wp29fdocstts.html
         Predpis Európskej hospodárskej komisie Organizácie Spojených národov (EHK OSN) č. 39 – Jednotné ustanovenia pre typové schvaľovanie vozidiel z hľadiska rýchlomera a zariadenia na počítanie kilometrov vrátane ich montáže [2018/1857]
         Obsahuje celý platný text vrátane:
         dodatku 1 k sérii zmien 01 – dátum nadobudnutia platnosti: 10. októbra 2017
         OBSAH
         PREDPIS
         
                     1.
                  
                  Rozsah pôsobnosti
                  
               
                     2.
                  
                  Vymedzenie pojmov
                  
               
                     3.
                  
                  Žiadosť o typové schválenie
                  
               
                     4.
                  
                  Typové schválenie
                  
               
                     5.
                  
                  Špecifikácie
                  
               
                     6.
                  
                  Zmeny typu vozidla
                  
               
                     7.
                  
                  Zhoda výroby
                  
               
                     8.
                  
                  Sankcie v prípade nezhody výroby
                  
               
                     9.
                  
                  Názvy a adresy technických služieb zodpovedných za vykonávanie schvaľovacích skúšok a názvy a adresy schvaľovacích úradov
                  
               
                     10.
                  
                  Prechodné ustanovenia
                  
               PRÍLOHY
         
                     1.
                  
                  Oznámenie
                  
               
                     2.
                  
                  Usporiadanie značiek typového schválenia
                  
               
                     3.
                  
                  Skúška presnosti rýchlomera z hľadiska zhody výroby
                  
               1.   ROZSAH PÔSOBNOSTI
         Tento predpis sa vzťahuje na typové schvaľovanie vozidiel kategórií L, M a N (1).
         2.   VYMEDZENIE POJMOV
         Na účely tohto predpisu:
         
                     2.1.
                  
                  
                     „typové schválenie vozidla“ je schválenie typu vozidla z hľadiska rýchlomera a zariadenia na počítanie vrátane ich montáže;
                  
               
                     2.2.
                  
                  
                     „typ vozidla z hľadiska jeho rýchlomera a počítadla“ sú vozidlá, medzi ktorými nie sú žiadne zásadné rozdiely v prípadoch, na ktoré sa tieto rozdiely môžu vzťahovať, a to najmä v týchto prípadoch:
                     
                                 2.2.1.
                              
                              
                                 označenie rozmeru pneumatík vybraných z rozsahu bežne montovaných pneumatík;
                              
                           
                                 2.2.2.
                              
                              
                                 celkový prevodový pomer na rýchlomer, vrátane akýchkoľvek redukčných prevodov;
                              
                           
                                 2.2.3.
                              
                              
                                 typ rýchlomera charakterizovaný:
                                 
                                             2.2.3.1.
                                          
                                          
                                             toleranciami meracieho mechanizmu rýchlomera;
                                          
                                       
                                             2.2.3.2.
                                          
                                          
                                             technickou konštantou rýchlomera;
                                          
                                       
                                             2.2.3.3.
                                          
                                          
                                             rozsahom zobrazovaných rýchlostí;
                                          
                                       
                           
                                 2.2.4.
                              
                              
                                 typ počítadla kilometrov charakterizovaný:
                                 
                                             2.2.4.1.
                                          
                                          
                                             technickou konštantou počítadla kilometrov;
                                          
                                       
                                             2.2.4.2.
                                          
                                          
                                             počtom číslic.
                                          
                                       
                           
               
                     2.3.
                  
                  
                     „bežne montované pneumatiky“ je typ alebo typy pneumatiky montované výrobcom na daný typ vozidla; pneumatiky pre jazdu na snehu nie sú považované za bežne montované pneumatiky;
                  
               
                     2.4.
                  
                  
                     „normálny prevádzkový tlak“ je tlak hustenia za studena špecifikovaný výrobcom vozidla zvýšený o 0,2 baru;
                  
               
                     2.5.
                  
                  
                     „rýchlomer“ je tá časť zariadenia na meranie rýchlosti, ktorá udáva vodičovi rýchlosť jeho vozidla v ktoromkoľvek danom momente (2).
                     
                                 2.5.1.
                              
                              
                                 „tolerancie meracieho mechanizmu rýchlomera“ je presnosť samotného rýchlomera vyjadrená ako horný a dolný limit indikácie rýchlosti pre rozsah rýchlostných vstupov;
                              
                           
                                 2.5.2.
                              
                              
                                 „technická konštanta rýchlomera“ je vzťah medzi vstupnými otáčkami alebo impulzmi za minútu a určitou zobrazenou rýchlosťou;
                              
                           
               
                     2.6.
                  
                  
                     „počítadlo kilometrov“ je tá časť zariadenia na počítanie kilometrov, ktorá vodičovi ukazuje celkovú vzdialenosť, ktorú vozidlo zaznamenalo od uvedenia do prevádzky;
                     2.6.1.   „technická konštanta počítadla kilometrov“ je vzťah medzi vstupnými otáčkami alebo impulzmi a vzdialenosťou najazdenou vozidlom;
                  
               
                     2.7.
                  
                  
                     „nenaložené vozidlo“ je vozidlo v pohotovostnom stave vrátane paliva, chladiacej kvapaliny, mazadiel, náradia a náhradného kolesa (ak ich výrobca vozidla poskytuje ako štandardné vybavenie) nesúce vodiča s hmotnosťou 75 kg, ale bez vodičovho spolujazdca, nepovinného príslušenstva alebo nákladu.
                  
               3.   ŽIADOSŤ O TYPOVÉ SCHVÁLENIE
         3.1.   Žiadosť o typové schválenie typu vozidla z hľadiska rýchlomeru a zariadenia na počítanie kilometrov vrátane ich montáže predkladá výrobca vozidla alebo jeho riadne splnomocnený zástupca.
         3.2.   Spolu so žiadosťou sa v troch exemplároch predkladajú sprievodné dokumenty, ktoré obsahujú tieto údaje:
         3.2.1.   opis typu vozidla v súvislosti s položkami uvedenými v bodoch 2.2, 2.3, 2.4, 2.5 a 2.6, špecifikuje sa typ vozidla.
         3.3.   Nenaložené vozidlo predstavujúce typ vozidla, ktorý má byť schválený, sa predkladá technickej službe vykonávajúcej schvaľovacie skúšky.
         3.4.   Schvaľovací úrad musí pred udelením typového schválenia overiť existenciu dostatočných opatrení na zaistenie účinnej kontroly zhody výroby.
         4.   TYPOVÉ SCHVÁLENIE
         4.1.   Ak typ vozidla predložený na typové schválenie podľa tohto predpisu spĺňa požiadavky tohto predpisu z hľadiska rýchlomeru a zariadenia na počítanie kilometrov vrátane ich montáže, udelí sa tomuto typu vozidla typové schválenie.
         4.2.   Každému schválenému typu sa pridelí schvaľovacie číslo. Prvé dve číslice schvaľovacieho čísla udávajú poslednú sériu zmien zahrnutých do predpisu v čase vydania typového schválenia. Tá istá zmluvná strana nemôže prideliť to isté číslo inému typu vozidla podliehajúcemu ustanoveniam bodu 6 tohto predpisu.
         4.3.   Oznámenie o udelení alebo zamietnutí typového schválenia typu vozidla podľa tohto predpisu sa oznamuje stranám dohody, ktoré uplatňujú tento predpis, prostredníctvom formulára, ktorého vzor je uvedený v prílohe 1 k tomuto predpisu, spolu s výkresmi dodanými žiadateľom o typové schválenie vo formáte nepresahujúcom A4 (210 × 297 mm) alebo zloženými na tento formát a vo vhodnej mierke.
         4.4.   Na každé vozidlo, ktoré je zhodné s typom vozidla schváleným podľa tohto predpisu, sa na viditeľné a ľahko prístupné miesto uvedené vo schvaľovacom formulári pripevní medzinárodná značka typového schválenia, ktorá pozostáva z:
         
                     4.4.1.
                  
                  
                     z písmena „E“ v kruhu, za ktorým nasleduje rozlišovacie číslo krajiny, ktorá typové schválenie udelila (3);
                  
               
                     4.4.2.
                  
                  
                     z čísla tohto predpisu, za ktorým nasleduje „R“, pomlčka a schvaľovacie číslo vpravo od kruhu predpísaného v bode 4.4.1;
                  
               4.5.   Ak je vozidlo zhodné s typom vozidla schváleným podľa jedného alebo viacerých iných predpisov pripojených k dohode v krajine, ktorá udelila typové schválenie podľa tohto predpisu, nemusí sa opakovať symbol predpísaný v bode 4.4.1; v takom prípade sa ďalšie čísla a symboly všetkých predpisov, podľa ktorých bolo typové schválenie udelené v krajine, ktorá udelila typové schválenie podľa tohto predpisu, umiestnia vo zvislých stĺpcoch vpravo od symbolu predpísaného v bode 4.4.1.
         4.6.   Značka typového schválenia musí byť zreteľne čitateľná a nezmazateľná.
         4.7.   Značka typového schválenia musí byť umiestnená v blízkosti štítku údajov o vozidle pripevnenom výrobcom alebo na ňom.
         4.8.   V prílohe 2 k tomuto predpisu sú uvedené príklady usporiadania značiek typového schválenia.
         5.   ŠPECIFIKÁCIE
         5.1.   na vozidlo, ktoré sa má schváliť, sa namontuje palubný rýchlomer a počítadlo kilometrov, ktoré spĺňajú požiadavky tohto predpisu.
         5.2.   Displej rýchlomera musí byť umiestnený v priamom zornom poli vodiča a musí byť dobre čitateľný vo dne i v noci. Rozsah zobrazených rýchlostí musí byť dostatočne široký, aby zahrnul maximálnu rýchlosť daného typu vozidla v zmysle údajov výrobcu.
         5.2.1.   V prípade rýchlomerov určených pre vozidlá kategórií M, N, L3, L4, L5, ad L7 delenie hodnôt na displeji musí byť po 1, 2, 5 alebo 10 km/h. Číselné hodnoty rýchlosti musia byť zobrazené na displeji takto: ak najvyššia hodnota na displeji nepresahuje 200 km/h, hodnoty rýchlosti sa udávajú v intervaloch maximálne 20 km/h. Ak maximálna hodnota na displeji presahuje 200 km/h, hodnoty rýchlosti sa udávajú v intervaloch maximálne 30 km/h. Zobrazené číselné hodnoty rýchlostných intervalov nemusia byť jednotné.
         Ak nastavenie umožňuje vodičovi vybrať si medzi rýchlosťou v km/h a mph (míle za hodinu), potom sa rýchlosť v ktoromkoľvek okamihu môže zobrazovať len v km/h alebo mph. Príslušná jednotka musí byť trvale zobrazená.
         5.2.2.   V prípade vozidiel kategórií M, N, L3, L4, L5 a L7 vyrábaných na predaj do ktorejkoľvek krajiny, v ktorej sa používajú britské jednotky, musia byť hodnoty na rýchlomeri zobrazené aj v míľach za hodinu (mph); delenie hodnôt na displeji je po 1, 2, 5 alebo 10 mph.
         Rýchlosť sa môže zobrazovať buď v km/h alebo mph za hodinu za predpokladu, že nastavenie umožňuje vodičovi zvoliť si medzi rýchlosťou v km/h a mph, v takom prípade musí byť trvale zobrazená príslušná jednotka.
         Číselné hodnoty rýchlosti sa na displeji udávajú v intervaloch maximálne 20 mph, pričom začínajú na 10 alebo 20 mph. Zobrazené číselné hodnoty rýchlostných intervalov nemusia byť jednotné.
         5.2.3.   V prípade rýchlomerov určených pre vozidlá kategórií L1 (mopedy), L2 a L6 nesmú hodnoty na displeji presiahnuť 80 km/h. Delenie hodnôt na displeji je po 1, 2, 5 alebo 10 km/h a vyznačené číselné hodnoty zobrazenej rýchlosti nesmú presiahnuť 10 km/h. Zobrazené číselné hodnoty rýchlostných intervalov nemusia byť jednotné.
         5.2.4.   V prípade vozidiel kategórií L1, L2 a L6 vyrábaných na predaj do ktorejkoľvek krajiny, v ktorej sa používajú britské jednotky, musia byť hodnoty na rýchlomeri zobrazené aj v mph; delenie hodnôt na displeji je po 1, 2, 5 alebo 10 mph. Číselné hodnoty rýchlosti sa na displeji udávajú v intervaloch maximálne 10 mph, pričom začínajú na 10 alebo 20 mph. Zobrazené číselné hodnoty rýchlostných intervalov nemusia byť jednotné. Ak nastavenie umožňuje vodičovi vybrať si medzi rýchlosťou v km/h a mph, potom sa rýchlosť v ktoromkoľvek okamihu môže zobrazovať len v km/h alebo mph. Príslušná jednotka musí byť trvale zobrazená.
         5.3.   Presnosť zariadenia na meranie rýchlosti sa skúša podľa tohto postupu:
         
                     5.3.1.
                  
                  
                     Pneumatiky musia byť jedným z typov bežne montovaných na vozidlo, ako sa uvádza v bode 2.3 tohto predpisu. Pre každý typ rýchlomera, ktorý má výrobca v úmysle namontovať, sa vykonáva skúška.
                  
               
                     5.3.2.
                  
                  
                     Skúška sa vykoná s nenaloženým vozidlom. Na účely merania sa môže použiť dodatočná hmotnosť. Hmotnosť vozidla a jej rozdelenie na nápravy sa musí uviesť v oznámení o typovom schválení (pozri bod 7 prílohy 1);
                  
               
                     5.3.3.
                  
                  
                     referenčná teplota v prostredí, kde je rýchlomer, musí byť 23 ± 5 °C;
                  
               
                     5.3.4.
                  
                  
                     Počas každej skúšky musí byť v pneumatikách normálny prevádzkový tlak vymedzený v bode 2.4.
                  
               
                     5.3.5.
                  
                  
                     Vozidlo sa skúša pri týchto rýchlostiach:
                     
                                 Maximálna konštrukčná rýchlosť (Vmax) vozidla špecifikovaná výrobcom vozidla (km/h)
                              
                              
                                 Skúšobná rýchlosť (V1)
                                 (km/h)
                              
                           
                                 Vmax ≤ 45
                              
                              
                                 80 % Vmax
                                 
                              
                           
                                 45 < Vmax ≤ 100
                              
                              
                                 40 km/h a 80 % Vmax
                                 
                                 (ak je výsledná rýchlosť ≥ 55 km/h)
                              
                           
                                 100 < Vmax ≤ 150
                              
                              
                                 40 km/h, 80 km/h a 80 % Vmax
                                 
                                 (ak je výsledná rýchlosť ≥ 100 km/h)
                              
                           
                                 150 < Vmax
                                 
                              
                              
                                 40 km/h, 80 km/h a 120 km/h
                              
                           
               
                     5.3.6.
                  
                  
                     Skúšobné prístroje použité na meranie skutočnej rýchlosti vozidla musia merať s presnosťou na ± 0,5 %.
                     5.3.6.1.   Povrch skúšobnej dráhy, ak sa použije, musí byť rovný a suchý a musí zabezpečiť dostatočnú adhéziu.
                     5.3.6.2.   Ak sa na skúšku použije valcový dynamometer, priemer valca by mal byť najmenej 0,4 m.
                  
               5.4.   Zobrazená rýchlosť nesmie byť menšia ako skutočná rýchlosť vozidla. Pri skúšobných rýchlostiach uvedených v bode 5.3.5 musí byť medzi zobrazenou rýchlosťou (V1) a skutočnou rýchlosťou (V2) takýto vzťah:
         0 ≤ (V1 – V2) ≤ 0,1 V2 + 4 km/h
         5.5.   Displej počítadla kilometrov musí byť viditeľný alebo prístupný pre vodiča. Počítadlo kilometrov musí zobrazovať aspoň celé číslo zložené z minimálne 6 číslic v prípade vozidiel kategórie M a N a aspoň celé číslo zložené z minimálne 5 číslic v prípade vozidiel kategórie L. Napriek tomu môžu schvaľovacie úrady uznať aj celé číslo zložené z minimálne 5 číslic v prípade vozidiel kategórie M a N, ak je to odôvodnené z hľadiska určeného používania.
         5.5.1.   V prípade vozidiel vyrábaných na predaj do ktorejkoľvek krajiny, v ktorej sa používajú britské jednotky, musia byť hodnoty na počítadle kilometrov zobrazené v míľach.
         6.   ZMENY TYPU VOZIDLA
         6.1.   Každá zmena typu vozidla sa musí oznámiť schvaľovaciemu úradu, ktorý daný typ vozidla schválil. Úrad môže potom buď:
         
                     6.1.1.
                  
                  
                     dospieť k záveru, že zmeny pravdepodobne nemajú výrazný nepriaznivý vplyv a vozidlo stále spĺňa požiadavky, alebo
                  
               
                     6.1.2.
                  
                  
                     vyžadovať ďalší skúšobný protokol od technickej služby zodpovednej za vykonávanie skúšok.
                  
               6.2.   Potvrdenie alebo zamietnutie typového schválenia s uvedením údajov o zmenách sa oznamuje stranám dohody uplatňujúcim tento predpis podľa postupu uvedeného v bode 4.3.
         7.   ZHODA VÝROBY
         7.1.   Postupy na zabezpečenie zhody výroby musia byť v súlade s postupmi stanovenými v pláne 1 v dohode (E/ECE/TRANS/505/Rev.3) a s nasledujúcimi požiadavkami:
         7.2.   Každé vozidlo typovo schválené podľa tohto predpisu musí byť vyrobené tak, aby sa zhodovalo so schváleným typom tým, že spĺňa požiadavky stanovené v príslušnej časti, resp. príslušných častiach tohto predpisu.
         7.3.   Pre každý typ vozidla sa vykonajú dostatočné kontroly z hľadiska zariadenia na meranie rýchlosti a jeho montáže; pre každý typ vozidla sa musí minimálne vykonať skúška predpísaná v prílohe 3 k tomuto predpisu.
         7.4.   Úrad, ktorý typové schválenie udelil, môže kedykoľvek overiť metódy kontroly zhody používané v každom výrobnom zariadení. Tieto overovania sa zvyčajne vykonávajú každé dva roky.
         7.5.   Ak sa počas overovaní a kontrol podľa bodu 7.4 zistia neuspokojivé výsledky, musí príslušný orgán zabezpečiť, aby sa vykonali všetky nevyhnutné kroky na čo možno najrýchlejšie obnovenie zhody výroby.
         8.   SANKCIE V PRÍPADE NEZHODY VÝROBY
         8.1.   Typové schválenie, ktoré bolo udelené pre typ vozidla podľa tohto predpisu, môže byť odňaté, ak nie sú splnené požiadavky uvedené v bode 7.1 alebo ak vozidlo neprešlo úspešne skúškami predpísanými v bode 7.
         8.2.   Ak zmluvná strana dohody uplatňujúca tento predpis, odoberie typové schválenie, ktoré predtým udelila, bezodkladne o tom informuje ostatné zmluvné strany uplatňujúce tento predpis prostredníctvom oznámenia podľa vzoru v prílohe 1 k tomuto predpisu.
         9.   NÁZVY A ADRESY TECHNICKÝCH SLUŽIEB ZODPOVEDNÝCH ZA VYKONÁVANIE SCHVAĽOVACÍCH SKÚŠOK A NÁZVY A ADRESY SCHVAĽOVACÍCH ÚRADOV
         Zmluvné strany dohody z roku 1958 uplatňujúce tento predpis, oznámia sekretariátu Organizácie Spojených národov názvy a adresy technických služieb zodpovedných za vykonávanie schvaľovacích skúšok a schvaľovacích úradov, ktoré udeľujú typové schválenie a ktorým sa posielajú formuláre potvrdzujúce typové schválenie alebo rozšírenie, odmietnutie alebo odňatie typového schválenia vydaného v iných štátoch.
         10.   PRECHODNÉ USTANOVENIA
         10.1.   Od oficiálneho dátumu nadobudnutia platnosti série zmien 01 nesmie žiadna zmluvná strana uplatňujúca tento predpis odmietnuť udeliť alebo uznať typové schválenie podľa tohto predpisu v znení série zmien 01.
         10.2.   Od 1. septembra 2017 môžu zmluvné strany uplatňujúce tento predpis udeliť typové schválenia len vtedy, ak typ vozidla, ktorý sa má schváliť, spĺňa požiadavky tohto predpisu v znení série zmien 01.
         10.3.   Zmluvné strany uplatňujúce tento predpis nesmú odmietnuť udeliť rozšírenie typových schválení pre existujúce typy, ktoré boli udelené podľa predchádzajúcich sérií zmien k tomuto predpisu.
         10.4.   Po dátume nadobudnutia platnosti série zmien 01 tohto predpisu, zmluvné strany uplatňujúce tento predpis musia pokračovať v uznávaní typových schválení udelených podľa predchádzajúcich sérií zmien tohto predpisu.
         
            (1)  Podľa definície v Konsolidovanej rezolúcii o konštrukcii vozidiel (R.E.3), dokument ECE/TRANS/WP.29/78/Rev.6, bod 2. - www.unece.org/trans/main/wp29/wp29wgs/wp29gen/wp29resolutions.html
         
            (2)  To nezahŕňa časť tachografu udávajúcu rýchlosť, ak sa zhoduje so špecifikáciami typového schválenia, ktoré nedovoľujú absolútny rozdiel medzi skutočnou a zobrazenou rýchlosťou, ktorý je väčší ako hodnoty vyplývajúce z požiadaviek v bode 5.4.
         
            (3)  Rozlišovacie čísla zmluvných strán dohody z roku 1958 sú uvedené v prílohe 3 ku Konsolidovanej rezolúcii o konštrukcii vozidiel (R.E.3), dokument ECE/TRANS/WP.29/78/Rev. 6, príloha 3 – www.unece.org/trans/main/wp29/wp29wgs/wp29gen/wp29resolutions.html
      
      
         
            PRÍLOHA 1
            Text obrazu
            
               OZNÁMENIE
               (Maximálny formát: A4 (210 × 297 mm))
               (1)
               Vydal: Názov schvaľovacieho úradu:
               týkajúce sa: (2) Udelenia typového schválenia
               Rozšírenia typového schválenia
               Zamietnutia typového schválenia
               Odňatia typového schválenia
               Definitívneho zastavenia výroby
               typu vozidla z hľadiska rýchlomera a zariadenia na počítanie kilometrov vrátane jeho montáže podľa predpisu č. 39.
               Typové schválenie č. Číslo rozšírenia:
               1. Obchodný názov alebo značka vozidla:
               2. Typ vozidla:
               3. Názov a adresa výrobcu:
               4. Prípadne názov a adresa zástupcu výrobcu:
               5. Opis zariadenia na meranie rýchlosti:
               5.1. Údaje o bežne montovaných pneumatikách:
               5.2. Údaje o pneumatikách namontovaných pri skúške:
               5.3. Prevodový pomer zariadenia na meranie rýchlosti:
               6. Opis zariadenia na počítanie kilometrov:
               7. Hmotnosť vozidla pri skúške a jej rozloženie na nápravy:
               8. Varianty:
               9. Vozidlo predložené na typové schválenie dňa:
               10. Technická služba zodpovedná za vykonávanie schvaľovacích skúšok:
               11. Dátum protokolu vydaného touto službou:
               12. Číslo správy vydanej touto službou:
               13. Typové schválenie udelené/zamietnuté/rozšírené/odňaté (2)
               14. Umiestnenie značky typového schválenia na vozidle:
               15. Miesto:
               16. Dátum:
               17. Podpis:
               (1) Rozlišovacie číslo krajiny, ktorá typové schválenie udelila/rozšírila/zamietla/odňala (pozri tiež ustanovenia o typovom schválení v predpise).
               (2) Nehodiace sa prečiarknite.
            
         
      
      
         
            PRÍLOHA 2
            
               USPORIADANIE ZNAČIEK TYPOVÉHO SCHVÁLENIA
            
            VZOR A
            (pozri bod 4.4 tohto predpisu)
            a = najmenej 8 mm.
            Uvedená značka typového schválenia pripevnená k vozidlu udáva, že príslušný typ vozidla bol typovo schválený v Holandsku (E4) podľa predpisu č. 39. Schvaľovacie číslo uvádza, že schválenie bolo udelené podľa požiadaviek predpisu č. 39 zahŕňajúceho sériu zmien 01.
            VZOR B
            (pozri bod 4.5 tohto predpisu)
            a = najmenej 8 mm.
            Uvedená značka typového schválenia pripevnená na vozidle uvádza, že príslušný typ vozidla bol schválený v Holandsku (E 4) podľa predpisov č. 39 a č. 33 (1). Schvaľovacie čísla udávajú, že v čase udelenia príslušných typových schválení, predpis EHK OSN č. 39 zahŕňal sériu zmien 01 a predpis č. 33 bol vo svojom pôvodnom znení.
            
               (1)  Druhé číslo sa uvádza iba ako príklad.
         
      
      
         
            PRÍLOHA 3
            
               SKÚŠKA PRESNOSTI RÝCHLOMERA Z HĽADISKA ZHODY VÝROBY
            
            1.   SKÚŠOBNÉ PODMIENKY
            Skúšobné podmienky zodpovedajú podmienkam stanoveným v bodoch 5.3.1 až 5.3.6 tohto predpisu.
            2.   POŽIADAVKY
            Výroba sa považuje za výrobu v súlade s týmto predpisom, ak je medzi rýchlosťou zobrazenou na displeji rýchlomera (V1) a skutočnou rýchlosťou (V2) pozorovaný tento vzťah:
            
                         
                     
                     
                        v prípade vozidiel kategórií M a N:
                        0 ≤ (V1 – V2) ≤ 0,1 V2 + 6 km/h;
                     
                  
                         
                     
                     
                        V prípade vozidiel kategórií L3, L4 a L5:
                        0 ≤ (V1 – V2) ≤ 0,1 V2 + 8 km/h;
                     
                  
                         
                     
                     
                        V prípade vozidiel kategórií L1 a L2:
                        0 ≤ (V1 – V2) ≤ 0,1 V2 + 4 km/h.